समूचे भारतवर्ष की संस्कृति, सभ्यता अथवा आदर्श का प्राचीन चित्र देखना हो तो वह सब महाभारत में ही उपलब्ध है। वास्तव में महाभारत एक अगाध महासागर के समान है, इसके अन्दर धर्म, अर्थ, काम और मोक्ष- इन चारों पुरुषार्थों से सम्बन्ध रखने वाले अनन्त उपदेशरूपी रत्न भरे पड़े हैं। संसार की एकमात्र सर्वमान्य पुस्तक श्रीमद्भगवद् गीता भी इसी रत्नाकर का एक जाज्वल्यमान रत्न है। इसकी सार्वभौमिक उपयोगिता को देखते हुए इसे विद्वानों ने पंचम् वेद की उपाधि दी है। यह विश्व का विशालतम ग्रन्थ है, इसमें एक लाख से अधिक श्लोक हैं। एक बार यदि महाभारत नामक पुस्तक को पढ़ लिया तो फिर किसी अन्य ग्रन्थ को पढ़ने की आवश्यकता नहीं रह जाती, इसीलिये इसे एक सम्पूर्ण ग्रंथ की संज्ञा दी गई है।